Kaapse brande: Lugmag ingespan, brande dalk opsetlik | Maroela Media
'n Lugfoto van die Stilbaai-brand Foto: Working on Fire
Anton Bredell, Wes-Kaapse minister van plaaslike regering, omgewingsake en ontwikkelingsbeplanning, het Dinsdag in 'n verklaring gesê die brand in die Paarl-omgewing is buite beheer en word deur sterk winde aangeblaas. Hy het gesê een groot struktuur is Dinsdagoggend verwoes en eiendomme in die omgewing was in gevaar.
Volgens Bredell het die lugmag bykomende hulpbronne ontplooi om die brande te help bestry.
"Ons is baie dankbaar vir die lugmag en minister van verdediging vir hul hulp. Die lugmag se Oryx-helikopters is groter en kan meer water vervoer as die noodhelikopters wat ons gewoonlik gebruik," het Bredell gesê.
Die lugmag word reeds ingespan om te help met brandbestrydingpogings in die Kaapse Wynlande-distriksmunisipaliteit.
Colin Deiner, hoof van die provinsie se rampbestuursentrum, het Woensdag gesê brandbestrydingspogings het deur die aand oor die provinsie heen voortgeduur. Die prioriteitsgebied is steeds die Paarl-omgewing.
"Daar is 200 brandbestryders op die grond en vier helikopters wat water gooi. Die brand beweeg tans in die rigting van Wellington aan die een kant en na Bainskloof aan die ander kant," het Deiner gesê.
"Die ander groot brande wat steeds woed, is in die Grootwintershoek-bergreeks naby Tulbagh en in die Stilbaai-omgewing."
'n Stemboodskap doen sedert Dinsdag op WhatsApp die ronde van 'n vrou in die Wellington-omgewing wat noem dat sy sien hoe mense doelbewus brande stig. Maroela Media het navraag gedoen en vasgestel dit is moontlik brandbestryders wat besig is om voorbrand te maak.
Gerugte doen ook die ronde dat 'n man in die Paarl-omgewing weens brandstigting in hegtenis geneem is. Lt.kol. André Traut, provinsiale polisiewoordvoerder, het egter Woensdag aan Maroela Media bevestig niemand is nog in verband met die Paarl-brande in hegtenis geneem nie.
Intussen het JP Smith, burgemeesterskomiteelid vir veiligheid en sekuriteit by die Kaapstadse munisipaliteit, gesê brandbestryders monitor steeds gevaarpunte ná die jongste brand wat Maandagaand aan die hang van Duiwelspiek bo Vredehoek uitgebreek het.
"'n Aantal inwoners het vrywillig hul huise ontruim, terwyl die brand deur stormsterk winde aangeblaas is. Alhoewel die presiese omvang van die skade nog bepaal moet word, word skade in die omgewing van R4,5 miljoen geraam vir vier strukture wat verwoes is," het Smith gesê.
Hy het gesê die Vredehoek-brand het kort op die hakke van die brand op Vlaeberg (Seinheuwel) gevolg, skaars 'n paar dae ná yslike brande in Simonstad en die Helderberg-omgewing.
"Die vlaag brande is werklik verdag en ons het spanne aangewys om die oorsaak van die brande behoorlik te ondersoek. Somermaande is erg genoeg soos dit is met die warm droë weerstoestande en sterk winde. Dit is in besonder 'n stresvolle seisoen vir brandbestryders."
Hy het 'n beroep op die publiek gedoen om uiters versigtig te wees met oop vlamme, aangesien die heersende weerstoestande die risiko van brande verhoog.
"Die publiek moet ook brande aanmeld so gou as wat dit opgemerk word. Mense wat verdagte aktiwiteite opmerk, moet dit so gou moontlik aanmeld, aangesien ons nie die moontlikheid kan uitskakel dat van die brande doelbewus gestig is nie."
Volgens Smith het die stad se brandweer tussen 1 November verlede jaar en 12 Januarie vanjaar op 5 465 brande reageer – 'n gemiddeld van 75 brande per dag. Hiervan is sowat 80% as bos-, gras- of rommelbrande geklassifiseer.
Die rampbestuursentrum het Woensdag 'n waarskuwing uitgereik vir ernstige brandgevaartoestande vir die dag, aangesien uiters warm, droë en winderige toestande oor die provinsie heen verwag word.
Brande kan by die volgende nommers aangemeld word:
Die brandgevaarwaarskuwing vir Woensdag
Dit is elke jaar se storie. En as dit ondersoek word, word daar agtergekom dat die brande opsetlik begin is. Dis so siek. Die mense besef nie wat hulle doen nie. Wens net almal se oë wil oopgaan, veral die brandstigters.
As n mens kyk en luister na die verskillende burger groepe staan die boere en kyk hoe die ouens huidiglik besig is om hulle velde aan die brand te steek in Paarl en Wellington.
Ek dink aan elke diertjie wat nie betyds kan wegkom nie en kry hierdie wrange haat vir die monsters wat die veld met opset aan die brand steek. Dan wens ek wanneer die vervloekings dit doen die wind moet draai en hulle vaskeer in die vlamme sodat hulle kan doodbrand. Daar is elke jaar soveel miljoene rande se skade en hoekom????? My vriende woon in Vredehoek en hulle moet elke jaar hul huis ontruim en na veiligheid vlug.
Dis verseker met opset gestig. Iewers sit een n baie siek mens en verlustig hom aan al hierdie chaos.